Document ID: 32010D0039

RÅDETS GENNEMFØRELSESAFGØRELSE
af 19. januar 2010
om bemyndigelse af Den Portugisiske Republik til at anvende en foranstaltning, der fraviger bestemmelserne i artikel 168, 193 og 250 i direktiv 2006/112/EF om det fælles merværdiafgiftssystem
(2010/39/EU)
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 113,
under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 395, stk. 1,
under henvisning til forslag fra Europa-Kommissionen, og
ud fra følgende betragtninger:
(1)
Den Portugisiske Republik (i det følgende benævnt »Portugal«) har ved Rådets beslutning 2004/738/EF (2) fået bemyndigelse til indtil den 31. december 2009 at anvende en fakultativ særordning for dørsalgssektoren, hvorefter på den ene side virksomheder i denne sektor, som har tilladelse til at anvende denne ordning som fravigelse af artikel 21, stk. 1, litra a), i Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag (3), er betalingspligtige for moms på leveringer, der foretages af deres dørsalgsforhandlere til de endelige forbrugere. Som fravigelse af artikel 22 i nævnte direktiv fritages dørsalgsforhandlerne på den anden side fra de i denne artikel nævnte forpligtelser for så vidt angår de pågældende leveringer. For at få en sådan tilladelse skal virksomhedens samlede omsætning hidrøre fra dørsalg udført af dørsalgsforhandlere i eget navn og for egen regning. Desuden skal alle de varer, der sælges, være anført på en i forvejen opstillet liste over de priser, der anvendes i det endelige forbrugsled, og virksomheden skal sælge sine varer direkte til dørsalgsforhandlere, som derpå sælger dem direkte til de endelige forbrugere.
(2)
Ved brev registreret i Kommissionens Generalsekretariat den 30. juni 2009 anmodede Portugal om tilladelse til at forlænge denne særordning som fravigelse af artikel 193 og 250 i direktiv 2006/112/EF, og ved yderligere brev registreret i Kommissionens Generalsekretariat den 9. september 2009 anmodede Portugal om, at dørsalgsforhandlerne, som fravigelse fra artikel 168 i direktiv 2006/112/EF, ikke kan fradrage momsen på de varer, som den fravigende foranstaltning omfatter.
(3)
I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 27. oktober 2009 de øvrige medlemsstater om denne anmodning. Ved brev af 29. oktober 2009 meddelte Kommissionen Portugal, at den var i besiddelse af alle nødvendige oplysninger.
(4)
Denne særordning bevirker, at virksomheder, der har behørig tilladelse, i stedet for en lang række dørsalgsforhandlere, udpeges som fradragsberettigede for den moms, der skal betales eller er betalt af dørsalgsforhandlerne for de varer, der er leveret til dem af de pågældende virksomheder, og som betalingspligtige for moms for dørsalgsforhandlernes levering af disse varer til de endelige forbrugere. Disse virksomheder, der har fået tilladelse, pålægges desuden at opfylde de momsangivelses- og -betalingsforpligtelser, som deres dørsalgsforhandlere er fritaget for.
(5)
Denne særordning kan således sikre, at moms, der opkræves i detailleddet på salg af varer fra disse virksomheder, indbetales til statskassen, og at momsunddragelse derved forhindres. Den gør det ligeledes muligt at forenkle reglerne for opkrævning af momsen for myndighedernes vedkommende og at mindske dørsalgsforhandlernes forpligtelser i forbindelse med moms.
(6)
Den fravigende foranstaltning ændrer ikke det momsbeløb, der opkræves i det endelige forbrugsled, og har ingen negativ indvirkning på Unionens egne indtægter fra moms -
VEDTAGET DENNE AFGØRELSE:
Artikel 1
Portugal bemyndiges til at anvende en særlig afgiftsordning for dørsalgssektoren, som fraviger direktiv 2006/112/EF.
Virksomheder, hvis samlede omsætning hidrører fra dørsalg udført af dørsalgsforhandlere i eget navn og for egen regning, kan anmode myndighederne om tilladelse til at anvende denne fravigende ordning, forudsat at følgende betingelser er opfyldt:
a)
alle de varer, der sælges af virksomheden, er anført på en i forvejen opstillet liste over de priser, der anvendes i det endelige forbrugsled
b)
virksomheden sælger sine varer direkte til dørsalgsforhandlere, som derpå sælger dem direkte til de endelige forbrugere.
Artikel 2
Virksomheder, der får tilladelse til at anvende nærværende fravigende ordning, har som fravigelse af artikel 168 i direktiv 2006/112/EF ret til at fratrække den moms, som skal betales eller er betalt af deres dørsalgsforhandlere for de varer, som de har leveret dem, og er som fravigelse af artikel 193 i nævnte direktiv betalingspligtige for moms på leveringen af disse varer foretaget af deres dørsalgsforhandlere til de endelige forbrugere.
Artikel 3
Dørsalgsforhandlere, som foretager deres indkøb hos en virksomhed, der har fået tilladelse til at anvende nærværende fravigende ordning, fritages for momsangivelsespligten i artikel 250 i direktiv 2006/112/EF for så vidt angår varer, der er leveret til dem af den pågældende virksomhed og levering af disse varer til de endelige forbrugere. Denne forpligtelse opfyldes af den virksomhed, der har fået tilladelse.
Artikel 4
Denne afgørelse får virkning fra dagen for meddelelsen til Den Portugisiske Republik.
Den anvendes fra den 1. januar 2010 til den 31. december 2012.
Artikel 5
Denne afgørelse er rettet til Den Portugisiske Republik.
Artikel 6
Denne afgørelse offentliggøres i Den Europæiske Unions Tidende.
Udfærdiget i Bruxelles, den 19. januar 2010.

Labels: 2
3
15
18